text: Mirakuløst, at ingen kom til skade: Tog ramte traktor med 100 km/t
  28 september 2017 kl. 20.59
  Da et IC3-tog tilbage i august ramte en traktor ved en jernbaneoverskæring ved Tinglev, skete det med 100 kilometer i timen. Det viser en netop offentliggjort rapport fra Havarikommissionen.
  Det var et voldsomt sammenstød, da IC3-toget fra Tinglev fredag den 18. august kolliderede med en traktor.
  Toget kørte med en hastighed af 100 kilometer i timen, da det bragede ind i en traktor, som kørte over en jernbaneoverskæring ved Bjerndrup mellem Tinglev og Kliplev, viser en netop offentliggjort rapport fra Havarikommission.
  Ved kollisionen ramte toget traktorens anhænger, og traktor og vogn blev slynget over på venstre side af togets køreretning, hvor den endte med bunden i vejret.
  Traktorføreren blev slynget ud af traktoren, men slap mirakuløst med mindre skrammer.
  Heller ikke togets 50 passagerer eller togpersonalet kom til skade ved kollisionen.
  Ifølge rapporten var traktorføreren på vej ud på en nærliggende mark med et læs møg i anhængeren, da han overså signalet om at stoppe.
  
  